November | 2015 | rondomtaliedraai
Posted on November 29, 2015 by rondomtaliedraai
As mens stoepid is, is jy stoepid en daar is nie pille voor nie. Ek dink ek het my Litnet Blog uitgevee. Ek is nogal hartseer want ek het lekker jare daar bestee. Miskien kan jy as jy daar gaan loer dalk kyk of jy dit nog kan sien. (Grappies op 'n stokkie 2)
Ek hoop intussen daar is ietsie vir jou tussen die kopies!
Vrydag Byskrifte (18N)
Posted on November 27, 2015 by rondomtaliedraai
Miskien moet ons 'n nuwe naam kry vir die Sosiale Media, want baie van die wat daar kuier, gee nie 'n snaps om oor die ander mense wat ook daar is nie. Dit gaan net oor hulle eie mening en siening. Elke sin begin met "EK" en dit wat gesê word is gewoonlik kritiek oor ander. Hulle besoekers is gelukkig as hulle met 'n 'like' beloon word. Daar is nooit enige aanduiding dat hulle iets van jou lees of geniet nie. Dit laat mens half wonder. Aan die ander kant is daar die paar mense wat altyd met waardering en humor jou nietige ou goedjies lees en besoek. Baie dankie aan julle – jy kikker my dag elke keer op en ek waardeer dit meer as wat jy ooit kan besef.
Dankie vir die deelneem/inloer. Hoop jy het 'n heerlike naweek!
Sug… Ek verstaan al weer nie! (N18)
Posted on November 24, 2015 by rondomtaliedraai
Ek verstaan nou al weer 'n ding geheel en al nie. Met die krag tekort was daar 'n honderd en tien verskonings en ons het allerhande goeters gekoop om die beurtkrag te oorleef. Binne 'n paar maande is al die probleme skielik opgelos… hoe kan dit wees? Waar het die geld vandaan gekom? Is al die onderhoud nou gedoen? Gaan dieselfde nou met die water gebeur? Ek wil my polse afknaag oor die water by die Landgoed. Dis of hier iemand is wat aanneem dat ouer mense hulle IK's verloor het.
Miskien moet ek liewer my mond hou voor iemand my toesluit. Kom ons glimlag 'n bietjie:
Posted on November 22, 2015 by rondomtaliedraai
Elke mens het die reg om op sy eie manier afskeid te neem. Dis die een ding war ouers en kinders sal moet verstaan. Vir sommige mense is dit makliker as vir ander. Elke mens neem swaai afskeid van sy onafhanklikheid veral as jy vir baie jare al jou sake self bedryf het en jy na hartelus jou eie foute kon maak en weer herstel. Jy weet daardie tyd kom, maar niks berei jou voor as hulle wegry met al jou goedjies nie. Niks berei jou voor vir die feit dat hulle jou laaste kar gaan kom haal en jy afhanklik van ander sal wees vir die res van jou lewe.
Die lewe is sowaar nie vir sissies nie!
Wag voor ek mistroostig raak, kom ons kyk wat daar te kope is. Hoop dis 'n mooi week!
Posted on November 20, 2015 by rondomtaliedraai
As jy weer jou oë uitvee is dit naweek! Die rentekoerse is op, maar as mens die mense in die winkels sien koop, lyk dit eintlik of hulle baie swaar kry nie. Miskien is dit tyd dat ek my oogklappe moet aansit, want mens kan nie eintlik iets verander nie.
Dankie vir die deelneem/ inloer. Hoop jy het 'n lekker naweek.
Posted on November 19, 2015 by rondomtaliedraai
Eish, die meeste van die tyd leef mens onbewus van jou ouderdom, maar net soms kom byt die werklikheid jou aan die hakskeen. Eerstens voel 'n mens dit aan jou lyf as jy nie meer so vinnige en flink op plekke kan kom nie of dinge kan doen nie. Tog slaan dit jou tussen die oë as 'n jong mens vir iemand wat in jou brein nog jonk is as Tannie aanspreek. Dit kan tog nie waar wees nie dink jy! Dan gaan kyk jy op die profiele en daar sien jy die ouderdomsverskil is 20jaar!!!
Miskien moet ons liewer nie te intensief hieroor dink nie en glimlag.
Posted on November 15, 2015 by rondomtaliedraai
Sug… dit voel of ek heeldag sit en kerm. Ons het gister darem so buitjie van 4 mm gekry, maar vandag waai die wind soos in Augustus, dis baie warm en ons sit al weer sonder water. Iemand vertel nou die dag dat in my dorp die vermorsing aan stukkende pype meer is as die daaglikse gebruik. Dit beteken dus dat iewers die water gewoon in die warm grond wegloop. Ek moet ook byvoeg dat die bouers werk ook nie water spaar nie.
Wag laat ek ophou want jy kan ook niks daaraan doen nie. Hoop daar is iets ouliks vir tussen die kopies of dat jy ten minste sal glimlag.
Posted on November 14, 2015 by rondomtaliedraai
Met die droogte soek die paddas water in ons tuintjies wat ons wederregtelik bietjie natgooi. Ja, ons spaar so veel moontlik water, maar probeer darem ook ons tuine red. Ons het darem gister nag so 6 druppels water gehad en vanmiddag het 'n donderwolk oor die Landgoed getrek en dit het so effens stofnat gereën – daar word darem vir more reën voorspel.
Vanoggend terwyl my buurvrou inloer hoor ons 'n noodroep op my stoep. Deurdringend word daar geroep en ons skuif meubels weg om te soek. Toe ek egter opkyk sien ek die jong prins wat op die randjie van verlede jaar se verjaardaggeskenk sit en roep! Hoe hy daar gekom het weet ek regtig nie… blykbaar klim hulle teen mure op, maar dit lyk vir my haas onmoontlik. Hy plas nou vrolik in die klip voëlbadjie rond.
Posted on November 13, 2015 by rondomtaliedraai
Iemand vra gister of mens 'n visa nodig het vir 'n besoek aan Ysland? Nee ek kla nie … ek sê maar net!
Dankie vir die deelneem/inloer! Hoop jou naweek is nat en koel!
Posted on November 12, 2015 by rondomtaliedraai
Dis so warm dat ek dink ons moet begin om 'n ark te bou? Vanoggend was daar heelwat wolke waarvan daar natuurlik nou niks te sien is nie. As mens in die straat ry en jy sien hoe daar water gemors word, wonder jy hoekom jy skuldig voel as jy die swaar gieters aandra om op jou flentertjie tuin te gooi.
Die lewe bestaan darem uit ongelykhede. Die een oomblik dink mens die studente het 'n punt beet en die volgende oomblik ruk hulle die dam onder die eend uit en verniel en verwoes. Ek gesels nou die dag met 'n student wat ligjare gelede blinkoog voor my gesit het. Hy reken dit sal nogal lekker wees om nie eksamen te skryf nie, maar toe ons nader na die rede kyk, is dit gewoon dat hy dan nie hoef te leer nie. Kom ons wees nou maar eerlik… niks het regtig verander nie. Studente is nie mense nie – ons was ook daar. Ons het het ook klasse gebank en gaan fliek of jol? Ons het ook onverantwoordelike dinge aangevang… selfs goed waarvan sekere mense nooit herstel het en ander nou al hulle agterkleinkinders grootmaak? Nee, ek stem nie saam dat mens goed moet verniel of steel nie, maar terwyl ons op die kantlyn staan en hoogheilig verwyt, kan ons maar bietjie introspeksie ook doen en dink aan die foute wat ons gemaak het en die onverantwoordelike dinge wat ons aangevang het?